అంతంత మాత్రంగానే మార్కెట్లు
- మళ్లీ స్వల్పంగానే లాభపడిన సూచీలు
ముంబయి: మార్కెట్లకు పార్లమెంట్‌ శీతాకాల సమావేశాల వణుకు వీడడం లేదు. ప్రస్తుత సమావేశాల్లో వస్తు సేవల పన్ను (జీఎస్‌టీ)తో సహా పలు కీలక ఆర్థిక బిల్లులకు లభించే ఆమోదం ప్రకారం ముందుకు వెళ్లాలని మదుపరులు వేచి చూసే ధోరణితో వ్యవహరిస్తున్నట్లు కనిపిస్తోంది. వరుసగా తగ మూడు సెషన్ల నుంచి మార్కెట్ల పనితీరును చూస్తే ఇదే విషయం అర్థమవుతోంది. ఇంట్రాడే ట్రేడింగ్‌లో జోష్‌ కనిపిస్తున్నప్పటికీ మార్కెట్లు ముగిసే సమయానికి జాగ్రత్తగా వ్యవహరిస్తూ అమ్మకాలను దిగుతున్నారు. దీంతో సూచీలు 30 పాయింట్లకు లోబడే లాభాలను నమోదు చేస్తున్నాయి. మగళవారం కూడా మార్కెట్లలో ఇదే ధోరణి కనిపించింది. ఈ ఆర్థిక సంవత్సరం ద్వితీయ త్రైమాసికంలో జీడీపీ వృద్ధి రేటు పెరగడం, ఆర్‌బీఐ వడ్డీరేట్లను సవరించకుండా యథాతథ పరిస్థితిని కొనసాగించడం, ఆసియా మార్కెట్ల నుంచి అనుకూల పవనాలు అందినప్పటికీ మార్కెట్లు మాత్రం తీవ్ర ఊగిసలాట నడుమ చివరకు స్వల్ప లాభాలతోనే సరిపెట్టుకున్నాయి.
బీఎస్‌ఈ సూచీ సెన్సెక్స్‌ 23.74 పాయింట్ల మేర వృద్ధి చెంది 26,169 పాయింట్ల వద్ద ముగిసింది. మరోవైపు ఎన్‌ఎస్‌ఈ సూచీ నిప్టీ ˜20పాయింట్ల మేర పెరిగి 7954 పాయింట్ల వద్ద స్థిరపడింది. రిటైల్‌ ద్రవ్యోల్బణంలో పెరుగుదల, మరీ ముఖ్యంగా ఆహారేతర వస్తువుల ధరల పెరుగుదల కొంత ఆందోళన కలిగించే అంశాగానే ఉందంటూ ఆర్‌బీఐ గవర్నర్‌ రఘురామ్‌ రాజన్‌ చేసిన వ్యాఖ్యలు కూడా మార్కెట్‌ సెంటిమెంట్‌కు కొంత ప్రభావితం చేసింది. ఇక ఈ ఆర్థిక సంవత్సరం చివరి వరకు వడ్డీరేట్లు పెరిగే అవకాశాలు లేన్నట్లేనన్న ఊహాగానాలు కూడా మదుపరిని కొంత వెనుకడుగు వేసేలా చేశాయి. మిడ్‌ క్యాప్‌, స్మాల్‌ క్యాప్‌ షేర్లు 0.4-06 శాతం మేర వృద్ధి చెందాయి. వడ్డీరేట్ల సంబంధిత వాహన, బ్యాంకెక్స్‌ సూచీలు 0.2-0.5 శాతం మేర కుంగాయి. స్థిరాస్తి రంగ సూచీ 0.4 శాతం మేర పెరిగింది. సెన్సెక్‌లో వేదాంతా (4.66%), డాక్టర్‌ రెడ్డీస్‌ (3.31%), టాటా స్టీల్‌ (3.3%), కోల్‌ ఇండియా (3.27%) హిందాల్కో (3.24%) లాభపడ్డాయి. భారతీ ఎయిర్‌టెల్‌ (3.53%), గెయిల్‌ (1.79%), యాక్సిస్‌ బ్యాంక్‌ (1.54%), టాటా మోటార్స్‌ (1.41%), ఇన్ఫోసిస్‌ (1.08%) మేర నష్టపోయాయి.
మీ స్నేహితులకు రికమెండ్ చెయ్యండి